b'\n_START_ARTICLE_\nTuija Piepponen\n_START_PARAGRAPH_\nTuija Vuokko Anneli Piepponen (oik. Piepponen Berhane-Mehari, s. 19. syyskuuta 1947 Valkeakoski) on suomalainen n\xc3\xa4yttelij\xc3\xa4, ilmaisutaidon opettaja ja luennoitsija. L\xc3\xa4hinn\xc3\xa4 komedienneksi profiloitunut Piepponen on esiintynyt sek\xc3\xa4 teatterissa ett\xc3\xa4 televisiossa. H\xc3\xa4n toimi n\xc3\xa4yttelij\xc3\xa4n\xc3\xa4 Kuopion kaupunginteatterissa 21 vuotta, mink\xc3\xa4 j\xc3\xa4lkeen h\xc3\xa4n siirtyi freelanceriksi. H\xc3\xa4net muistetaan muun muassa Pekko-elokuvista sek\xc3\xa4 useista televisiomainoksista, erityisesti kodinkoneketju Mustan P\xc3\xb6rssin mainoksien koheltavana \xc3\xa4itin\xc3\xa4. Piepponen oli Kuopion Tanssistudio Oy:n perustajaosakas vuonna 1988. Vuonna 1998 h\xc3\xa4n perusti oman yrityksen, Isoacca Tuotanto Oy:n.\n_START_SECTION_\nTeatteriura\n_START_PARAGRAPH_\nPiepposen vanhemmat olivat Yrj\xc3\xb6 ja Mirja Piepponen. N\xc3\xa4ytt\xc3\xa4m\xc3\xb6ll\xc3\xa4 Piepponen n\xc3\xa4htiin ensi kerran nelivuotiaana. H\xc3\xa4n opiskeli Tampereen yliopiston n\xc3\xa4yttelij\xc3\xa4linjalla ja valmistui 1969. Ammattilaisuransa h\xc3\xa4n aloitti samana vuonna Lappeenrannan kaupunginteatterissa, jossa h\xc3\xa4n ty\xc3\xb6skenteli vuosina 1969\xe2\x80\x931971. Nuoren n\xc3\xa4yttelij\xc3\xa4tt\xc3\xa4ren ura jatkui Kuopion kaupunginteatterissa vuonna 1971 (vuoteen 1975 Kuopion Yhteisteatteri). Piepponen j\xc3\xa4tti kaupunginteatterin vuonna 1993 ja ryhtyi freelanceriksi. H\xc3\xa4nen n\xc3\xa4ytt\xc3\xa4m\xc3\xb6taiteellisiin tulkintoihinsa lukeutuu muun muassa Martan rooli Hella Wuolijoen n\xc3\xa4ytelm\xc3\xa4ss\xc3\xa4 Niskavuoren naiset sek\xc3\xa4 Viktorian husaari (Riquette), Nainen (Avoin liitto) ja Zoe (Kadonnut kirje). Piepponen on vieraillut muun muassa Pyynikin ja Vartiovuoren kes\xc3\xa4teattereissa. Lis\xc3\xa4ksi h\xc3\xa4n on ollut mukana Nukketeatteri Sytkyjen kiertueilla. H\xc3\xa4n on niin ik\xc3\xa4\xc3\xa4n ohjannut n\xc3\xa4ytelmi\xc3\xa4 er\xc3\xa4ille harrastajaryhmille.\n_START_SECTION_\nElokuva- ja televisioura\n_START_PARAGRAPH_\nTuija Piepposen valkokangasura alkoi kangerrellen, sill\xc3\xa4 h\xc3\xa4nen osuutensa Risto Jarvan klassikkoelokuvassa J\xc3\xa4niksen vuosi (1977) leikattiin pois. Seuraavana vuonna h\xc3\xa4n vihdoin debytoi elokuvayleis\xc3\xb6lle Mikko Niskasen teoksessa Syksyll\xc3\xa4 kaikki on toisin. Timo Koivusalon 1990-luvun suosituissa Pekko-komedioissa Piepposen n\xc3\xa4yttelem\xc3\xa4 Kaisa Kuovi muodosti subrettiparin Esko Nikkarin n\xc3\xa4yttelem\xc3\xa4n Reino Kuovin kanssa. Piepponen on n\xc3\xa4hty sivuosissa my\xc3\xb6s muissa Koivusalon teoksissa. MTV3:n sarjassa Kuolema savolaiseen tapaan (1983) Piepponen oli se, joka l\xc3\xb6ysi "ne punaiset saappaat kellarista". Vuonna 1998 h\xc3\xa4nell\xc3\xa4 oli oma televisiosarja Piepposkan parempi arki Yle TV2:lla. Vuonna 1999 Piepponen n\xc3\xa4ytteli MTV3:n Syd\xc3\xa4n toivoa t\xc3\xa4ynn\xc3\xa4 -draamasarjassa kokki Kyllikki Karjalaista. Maalaiskomedia-sarjan tuotantokaudessa Per\xc3\xa4kamaripojat h\xc3\xa4n n\xc3\xa4ytteli Lilja Fr\xc3\xa4ntil\xc3\xa4\xc3\xa4. Televisioelokuvassa Elli Piepposella oli nimiosa. Piepponen vieraili saippuasarjassa Salatut el\xc3\xa4m\xc3\xa4t vuonna 2007 roolihahmonaan Mirja Mattila. H\xc3\xa4nen vierailunsa sai jatkoa maaliskuussa 2009 sek\xc3\xa4 loppukev\xc3\xa4\xc3\xa4st\xc3\xa4 2009 saman vuoden syksyyn. Vuonna 2008 h\xc3\xa4n liittyi Yle TV1:n Kotikatu-sarjaan muutaman jakson ajaksi esitt\xc3\xa4en Johanna Rantasta ("Rantaska")._NEWLINE_Piepponen voitti Thilia Thalia -kilpailun vuonna 1983.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPiepposen ollessa kuusitoistavuotias h\xc3\xa4nen nuorempi veljens\xc3\xa4 hukkui. Muutettuaan Lappeenrantaan 1960-luvun lopussa hippiaatteeseen ihastunut n\xc3\xa4yttelij\xc3\xa4t\xc3\xa4r eli avoliitossa v\xc3\xa4kivaltarikoksista tuomitun "Viiksin" kanssa. Vuonna 1972 Piepponen avioitui itse\xc3\xa4\xc3\xa4n 22 vuotta vanhemman muusikko Urho "Uke" Pesosen kanssa. Aviomiehen alkoholismi varjosti liittoa, ja se p\xc3\xa4\xc3\xa4ttyi eroon. Toisen kerran Piepponen avioitui toukokuussa 1988 itse\xc3\xa4\xc3\xa4n yksitoista vuotta nuoremman eritrealaisen Hagos Berhanen kanssa. H\xc3\xa4iden j\xc3\xa4lkeen h\xc3\xa4n sai keskenmenon, josta on todennut: "Keskenmeno on naiselle rankka juttu, mutta n\xc3\xa4ist\xc3\xa4 kokemuksista ei juuri puhuta. Ehk\xc3\xa4 ne koetaan liian yksityisiksi." Piepposen kuopus Joonas Berhane syntyi 1990. H\xc3\xa4n muutti kaksivuotiaan poikansa kanssa joksikin aikaa aviomiehens\xc3\xa4 kotimaahan. Piepponen asuu nyky\xc3\xa4\xc3\xa4n Turussa. Vapaa-ajallaan h\xc3\xa4n maalaa ja matkustaa._NEWLINE_Kirjailija Annika Grahn on kirjoittanut Tuija Piepposen el\xc3\xa4m\xc3\xa4st\xc3\xa4 kertovan muistelmateoksen Piepponen? Piepponen!, jonka Like julkaisi huhtikuussa 2007.\n_START_SECTION_\nPiepposen n\xc3\xa4kemyksi\xc3\xa4\n_START_PARAGRAPH_\nTelevisio-ohjelmassa Kes\xc3\xa4kerttu elokuussa 1998 Tuija Piepponen kertoi n\xc3\xa4kemyksi\xc3\xa4\xc3\xa4n komiikasta:_NEWLINE_\xc2\xbbKomiikan perusideahan on, ett\xc3\xa4 se on t\xc3\xa4ysin vakavaa. Se on murheellista, se on tuskaa...siin\xc3\xa4 on viilt\xc3\xa4v\xc3\xa4 haava pohjalla.\xc2\xbb _NEWLINE_Itse\xc3\xa4\xc3\xa4n h\xc3\xa4n kuvaili uteliaaksi ihmiseksi, joka haluaa tiet\xc3\xa4\xc3\xa4 ja n\xc3\xa4hd\xc3\xa4 mit\xc3\xa4 maailmassa on. Piepposen mielest\xc3\xa4 "\xc3\xa4idin homma on ihaninta, mit\xc3\xa4 naiselle voi sattua".'